48. schôdza NR SR - 1.deň - B. popoludní
Dátum: 2021-10-19
Poslanec: Borguľa, Martin (SME RODINA)
Druh vystúpenia: Vystúpenie v rozprave

106. Vážený pán predsedajúci, vážené kolegyne, kolegovia, vážený pán minister, dovoľte mi krátko vystúpiť. V prvom rade vám chcem poblahoželať, som veľmi rád, že Poľnohospodárska platobná agentúra obhájila svoju akreditáciu a teda nebudeme zažívať hanbu, že peniaze našim poľnohospodárom budú vyplácať rakúske alebo české agentúry. Zároveň vás ale chcem poprosiť a požiadať a popíšem vám jeden konkrétny prípad, aby ste, a verím, že vy to ako skúsený manažér určite urobíte, aby ste Poľnohospodársku platobnú agentúru urobili viac priateľskejšiu pre poľnohospodárov. My ideme v poľnohospodárstve vyčerpať, predpokladám, v najbližších rokoch veľké množstvo eurofondov, ale, žiaľ, malým poľnohospodárom proste v tejto téme neni na ružiach ustlané. Poviem vám jeden konkrétny príklad. Jeden, obrátil sa na mňa jeden tridsaťsedemročný poľnohospodár, teda ktorý patrí do tej kategórie ´mladí poľnohospodári´. Je to samostatný roľník, ktorý chová kravy. Použil nejakú eurofondovú schému na to, aby si mohol postaviť nejaký kravín. Začal ten kravín stavať, prišla mu prvá kontrola. Prvá kontrola povedala, že stavia v poriadku, tak načerpal nejaké peniaze, plus na tú svoju časť dostal prefinancovanú bankou. Prišla mu druhá kontrola, načerpal druhú časť a zase na svoju, na tú svoju časť, zas druhú časť bankou. Takto prebehlo asi päť kontrol, až sa dostal k záverečnej kontrole. Prišla záverečná kontrola, on už teda zadlžený, chudák, po uši, životne potrebujúci ten kravín, a prišla posledná kontrola a povedala mu, že niekde na začiatku urobil chybu a že celé proste zrušiť a odznova. Ani nieže odznova, že proste vrátiť dotácie. A on: "z čoho?". Proste chudák človek, ktorému neostala, ktorý jednoducho ako podnikateľ v tom poľnohospodárstve, ja som mu veľmi fandil, lebo málokedy stretnete mladých ľudí, ktorí by sa hrnuli do poľnohospodárstva, no jednoducho nemá z čoho vrátiť banke, nemá z čoho vrátiť eurofondom, on teraz nevie, čo urobiť, asi to skončí celé osobným bankrotom, proste niečo hrozné. Ja vám to nehovorím preto, aby ste v tomto konkrétnom prípade zasahovali, božechráň, také niečo by som si nedovolil. Ja vám len týmto spôsobom chcem poukázať na jednoducho problém, že v závere dňa tie eurodotácie, eurofondy budú môcť čerpať naozaj len tí veľkí poľnohospodári, ktorí majú za sebou jednoducho kvantum ľudí, obrovské zázemie právnikov a neviem, koho všetkého, poradcov, konzultantov, a títo ľudia im vedia tie eurofondy spracovať. Mladí malí poľnohospodári, jednoosobová eseročka alebo živnostníci jednoducho tie eurofondy vyčerpať nebude vedieť. Len takú drobnosť vám napríklad poviem, prišla mu 72-stranová, 72-stranová zápisnica z tej poslednej kontroly a dostal čas na odpoveď 48 hodín. Buď nám do 48 hodín odpoviete, alebo máme za to, že s tým nálezom súhlasíte. Tak teraz on cez deň kravy, v noci študoval a písal vyjadrenia Poľnohospodárskej platobnej agentúre. Pán minister, ja viem, že to neni vaša chyba. A neni to, neni to ani, božechráň, útok na vás. My sa už poznáme nejaký ten piatok a ja vás naozaj mám za veľmi skúseného manažéra. Ja svoju poslaneckú prácu veľa, alebo veľký čas svojej poslaneckej práce trávim na vidieku, lebo si myslím, že práve rozvoj vidieka vie byť budúcnosťou mnohých častí Slovenska. Preto vás chcem veľmi pekne poprosiť, rovnako ste dali veľmi skúseného manažéra do Poľnohospodárskej platobnej agentúry pána Kissa, veľmi pekne vás chcem poprosiť, aby ste si toto trochu osvojili a zobrali za svoje a snažili sa, Poľnohospodárska platobná agentúra nielen bičovať poľnohospodárov, ale v prvom rade sa im snažiť pomôcť, aby naozaj aj ten malý poľnohospodár vedel vyčerpať tie agrodotácie. Aby jednoducho tie agrodotácie neostali len pri tých obrovských, obrovské, obrovské spoločnosti, ktoré to vedia spracovať. Ten malý, žiaľ, nevie. Prosím, pomôžte im. Ďakujem, že ste ma vypočuli.